
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




Р Е Ш Е Н И Е
№ РС-1008-21-022

Днес, 30.03.2022 година, в град София, Комисията за противодействие на корупцията и за отнемане на незаконно придобитото имущество, в състав:

Заместник-председател: Антон Славчев
Член: Пламен Йоцов
Член: Силвия Къдрева

У С Т А Н О В И:

Производството е по реда на чл.71, ал.1, предл. 1 от Закона за противодействие на корупцията и за отнемане на незаконно придобитото имущество и е образувано въз основа на Решение за образуване на производство за конфликт на интереси № КИ-211/15.12.2021г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-1008/02.12.2021г., към който е приобщен сигнал с вх. № ЦУ01/С-1022/06.12.2021г.
Сигналът е против Александър Дунчев, изпълнителен директор на Изпълнителна агенция по горите (ИАГ) в периода от 19.05.2021г. до 03.12.2021г.
		По същество в сигнала се твърди, че по отношение на Александър Дунчев е налице конфликт на интереси при издаването на Указания за издаване на заповед за забрана за достъп до горски територии на основание чл.69, ал.1 от Закона за лова и опазване на дивеча и чл. 146 от Закона за горите с рег. индекс ИАГ – 16490-09.07.2021г., тъй като с издаването й Дунчев е упражнил властническо правомощие, като е вменил задължение на адресатите на указанията, задължително гласуване и обществено обсъждане, непредвидено в закона, с неправителствени организации,  неизчерпателно изброени в указанията, давайки възможност по този начин на Сдружение „***“, в което сдружение той е член на УС, да влияе върху вземане на решение относно съдържанието на заповед за забрана на достъп до горски територии. Посочвайки изрично в Указания с рег. индекс ИАГ – 16490/09.07.2021г. като заинтересовани страни, с които също следва да се проведе обществено обсъждане на заповедта за забрана на достъп до горски територии, на неправителствената организация ***, към която Дунчев е бил дългогодишен експерт и е участвал в работата й и на организацията „***“, в чийто УС е било лицето Т.Б., с който понастоящем Александър Дунчев е част от колективен орган на управление – Сдружение „****“, същият е действал в частен интерес на свързани с него лица, като им е предоставил възможност да влияят върху вземането на решение относно съдържанието на заповедта.
Към сигнала са приложени извадки от медийни публикации, както и декларация по чл.35, ал.1, т.2 от ЗПКОНПИ, справки от Търговския регистър и регистъра на ЮЛНЦ по партидата на Сдружение „***“. 
С оглед твърденията в сигнала, Комисията с писмо вх. № ЦУ01-24132#3/31.01.2022г. на КПКОНПИ от ръководителя на Инспектората на Министерство на земеделието е събрала доказателства, относно служебното качество на Александър Дунчев. С писмо вх. № ЦУ01-24132#4/31.01.2022г. на КПКОНПИ, и.д. изпълнителен директор на ИАГ е изпратил Писмо-указания с рег. индекс ИАГ-16490-09.07.2021г. и Заповед с рег. №ЗАП-556-08.07.2021г. на изпълнителния директор на ИАГ. С писмо вх. №ЦУ01-24132#6/10.03.2022г. на КПКОНПИ, заместник-изпълнителният директор на ИАГ е изпратил Заповед №408/2017г., Заповед №498/06.06.2017г., Заповед № РД-05-161/18.08.2021г., Протокол от 18.06.2021г., Становище на „***“, Становище на ***, Становище на СНЦ „***“, Становище на *** в България, Становище на Сдружение „***“-гр. К., Становище на Община П. б., Становище на Община К. и Писмо от кметския наместник на кметство с. З. д.
Служебно е направена справка в Търговски регистър и регистър на ЮЛНЦ, както и справка в НАП, относно актуалното състояние на всички трудови договори по името на Александър Дунчев.
След като обсъди събраните в хода на административното производство доказателства, Комисията установи следното от фактическа страна:
Сигналът е подаден от лице, с посочени три имена, адрес и е подписан.
Александър Димитров Дунчев е назначен на длъжност изпълнителен директор на ИАГ на 19.05.2021 г., видно от Трудов договор № РД-15-895/19.05.2021г., сключен между него и министъра на земеделието, храните и горите. Със Заповед № РД-15-1181/03.12.2021г., министърът на земеделието, храните и горите е прекратил трудовото му правоотношение.
Видно от справка в Търговски регистър и регистър на ЮЛНЦ, Александър Дунчев е член на Управителния съвет на Сдружение „***“, което се представлява от Т.Б. От същата справка е видно, че Т.Б. е председател и на Сдружение „***“.
От извършената справка в НАП, относно актуалното състояние на всички трудови договори по отношение на Александър Дунчев, се установи, че не е бил назначен по трудово правоотношение в *** или във СНЦ „***“
Със Заповед №498/06.06.2017г., на основание чл.5, ал.1, т.2 от Устройствения правилник на ИАГ, инж. Г.Г.-изпълнителен директор на ИАГ, нарежда на директорите на регионалните дирекции по горите, преди да издадат заповед по реда на чл.69а от ЗЛОД за временно ограничаване или забрана за достъп до определена територия, да представят мотивиран доклад, относно причините, налагащи това, ведно с проект на заповед.  Заповедта се издава след одобрение на доклада от изпълнителния директор на ИАГ и съгласуване проекта на заповед с директора на дирекция „Ловно стопанство“ на ИАГ.
Със Заповед №ЗАП-556-08.07.2021г., Александър Дунчев, в качеството си на изпълнителен директор на ИАГ, нарежда на инж. Р.П. – заместник-изпълнителен директор на ИАГ, да го замества на 09.07.2021г., в качеството му на изпълнителен директор.
На 09.07.2021г., съгласно Заповед №408/17.05.2017г. на изпълнителния директор на ИАГ и на основание чл.69а от ЗЛОД и чл. 146 от Закона за горите, инж. Р. П. – заместник-изпълнителен директор на ИАГ, изпраща писмо с рег. индекс ИАГ-16490-09.07.2021г. на ИАГ до директорите на регионалните дирекции по горите, относно указания за издаване на заповед за забрана на достъп до горски територии. В указанията е посочено, че заповедта за забрана за достъп до горски територии, на основание чл.69а, ал.1 от ЗЛОД и чл.146 от ЗГ, следва да важи само за движение на МПС и каруци по определени маршрути, описани в нея. В точка 2 от същото е указано,че преди изпращане за съгласуване в ИАГ, на заповед за забрана за достъп до горски територии, на основание чл.69а, ал.1 от ЗЛОД и чл.146 от ЗГ, същата следва да бъде подложена на обществено обсъждане със заинтересованите страни, в т.ч. съответната община, собственици на горски територии, собственици на хижи и сгради в района, туристически организации, ловно-рибарски сдружения, както и неправителствени организации (***). Протоколите и становищата от обсъждането, следва да бъдат приложени към проекта на заповедта.

Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл.52 - 54 от ЗПКОНПИ, следва да са налице три кумулативно изискуеми предпоставки: лице, заемащо публична длъжност, респективно лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Александър Дунчев, в качеството си наизпълнителен директор на ИАГ е лице, заемащо висша публична длъжност по смисъла на чл.6, ал.1, т.18 от ЗПКОНПИ.
Александър Дунчев, като член на управителния съвет на Сдружение „***“, е свързано лице със Сдружението по смисъла на §1, т.15, б. „б“ от ДР на ЗПКОНПИ.
Наличието на свързани лица само по себе си не представлява конфликт на интереси. Свързаността създава риска от такъв в случаите, при които лицето, заемащо публична длъжност, упражнява правомощия или изпълнява задължения по служба в частен интерес на свързаното с него лице.
Съгласно чл.69а от Закона за лова и опазване на дивеча (ЗЛОД), с цел опазване на биотехническите съоръжения или в интерес на здравето и безопасността на гражданите, директорът на регионалната дирекция по горите, със заповед може временно да ограничи или да забрани достъпа до определена територия. Заповедта се издава по инициатива на стопанстващия дивеча след съгласуване със собственика на територията или с лицето, на което тя е предоставена за управление. Заповедта се оповестява публично, чрез средствата за масово осведомяване, интернет страниците на ИАГ, регионалната дирекция по горите или по друг подходящ начин.
Съгласно чл.146, ал.1 от Закона за горите, директорът на регионалната дирекция по горите със заповед може временно, за срок до три месеца, да ограничи или да забрани достъпа до определена горска територия, с цел опазването и защитата на горските територии идивеча, както и в интерес на здравето и безопасността на гражданите.
Съгласно чл.5, ал.1, т.2 от Устройствения правилник на ИАГ, изпълнителният директор на ИАГ осъществява общото ръководство и контролира дейността на регионалните дирекции по горите и на специализираните териториални звена на агенцията. Съгласно ал.2 на същата разпоредба, при отсъствие на изпълнителния директор функциите му се изпълняват от заместник изпълнителния директор или от длъжностно лице, определено със заповед.
От събраните по преписката доказателства се установи, че Александър Дунчев, в качеството си изпълнителен директор на ИАГ, не е упражнил правомощия при издаването на Указания за издаване на заповед за забрана за достъп до горски територии на основание чл.69, ал.1 от Закона за лова и опазване на дивеча и чл. 146 от Закона за горите с рег. индекс ИАГ – 16490-09.07.2021г., тъй като същите са подписани от инж. Р.П. – заместник-изпълнителен директор на ИАГ, на основание Заповед №ЗАП-556-08.07.2021г. на изпълнителния директор на ИАГ.
От изложеното следва, че е налице само една от предпоставките за „конфликт на интереси“ по отношение на Александър Дунчев, изпълнителен директор на ИАГ – лице, заемащо висша публична длъжност. Не са налице обаче другите две предпоставки –упражнени правомощия по служба и наличието на частен интерес.
Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и ал.2 от ЗПКОНПИ от ЗПКОНПИ. 

		РЕШИ:

НЕ УСТАНОВЯВА конфликт на интереси по отношение на Александър Дунчев с ЕГН ***, изпълнителен директор на ИАГ в периода от 19.05.2021г. до 03.12.2021г. и в това му качество лице, заемащо висша публична длъжност по смисъла на чл.6, ал.1, т.18 от ЗПКОНПИ, във връзка с издаването на Указания с рег. индекс ИАГ – 16490-09.07.2021г., поради липса на упражнени правомощия по служба.
Препис от решението да се изпрати на ******* градска прокуратура, с оглед преценка за реализиране на правомощията й по чл.76, ал.2 от ЗПКОНПИ.
	Препис от решението да се изпрати на Александър Дунчев, изпълнителен директор на ИАГ в периода от 19.05.2021г. до 03.12.2021г., на основание чл.75, т.1 от ЗПКОНПИ.



	
КОМИСИЯ:

	ЗАМЕСТНИК-ПРЕДСЕДАТЕЛ:……П…………../АНТОН СЛАВЧЕВ/

ЧЛЕН:…………………П…………....……..…/ПЛАМЕН ЙОЦОВ/

ЧЛЕН:………………П…………....………/СИЛВИЯ КЪДРЕВА/

